**OSNIVANJE ILI PROŠIRENJE DJELATNOSTI**

**ZDRAVSTVENE USTANOVE ZA OBAVLJANJE**

**DJELATNOSTI ZDRAVSTVENOG TURIZMA**

**1. UPRAVNI POSTUPAK IZDAVANJE RJEŠENJA IZ ČLANKA 75. STAVKA 1. ZAKONA O ZDRAVSTVENOJ ZAŠTITI O SUKLADNOSTI OSNIVAČKOG AKTA USTANOVE ILI NJEGOVE IZMJENE O PROŠIRENJU DJELATNOSTI ZA OBAVLJANJE ZDRAVSTVENOG TURIZMA, SA ZAKONOM O USTANOVAMA I ZAKONOM O ZDRAVSTVENOJ ZAŠTITI**

Osnivač zdravstvene ustanove dužan je od Ministarstva **zatražiti ocjenu sukladnosti akta o osnivanju/izmjene osnivačkog akta ustanove kojim se proširuje djelatnost ustanove za obavljanje zdravstvenog turizma, sa Zakonom o ustanovama („Narodne novine“, broj** 76/93, 29/97, 47/99, 35/08) **i Zakonom o zdravstvenoj zaštiti**(„Narodne novine“, broj 100/18).

Sukladno članku 74. i 78. Zakona o zdravstvenoj zaštiti u vezi članaka 39. i 40. Zakona, za izdavanje rješenja iz članka 75. stavka 1. Zakona, potrebno je Ministarstvu zdravstva podnijeti:

 A. **zahtjev za izdavanje rješenja o sukladnosti osnivačkog akta ustanove/njegove izmjene o proširenju djelatnosti za obavljanje zdravstvenog turizma, sa Zakonom o ustanovama i Zakonom o zdravstvenoj zaštiti** (zahtjev iz članka 74. Zakona)

B. **uz zahtjev je potrebno priložiti:**

* **osnivački akt ustanove** (presliku akta ovjerenog kod javnog bilježnika) radi proširenja djelatnosti (članak 72. Zakona o zdravstvenoj zaštiti i članak 13. Zakona o ustanovama)
* **izmjenu osnivačkog akta ustanove** (izvornik ili ovjerena preslika kod javnog bilježnika) **kojim se proširuje djelatnost ustanove za obavljanje zdravstvenog turizma**
* **dokaz o raspolaganju prostorom** ugovor o zakupu ili vlasnički list, (ako se kao dokaz o pravu raspolaganja poslovnim prostorom prilaže izvadak iz zemljišne knjige nadležnog općinskog suda, priložiti izvadak ne stariji od 6 mjeseci – original ili ovjerenu presliku od suda)
* **upravna pristojba** **na zahtjev iznosu 20,00 kn i rješenje u iznosu 35,00 kn** plaćena u državnim biljezima ili na broj računa Državnog proračuna:

IBAN HR1210010051863000160, model 64, poziv na broj: 5002-47107-OIB,

(uplata preko pošte, uplatnicom ili elektroničkim putem).

NAPOMENA: **Prethodno mišljenje** Hrvatskog zavoda za zdravstveno osiguranje o opravdanosti osnivanja zdravstvene ustanove u mreži javne zdravstvene službe, **nije potrebno za djelatnost zdravstvenog turizma** (članak 40. stavak 2. Zakona) **već samo mišljenje nadležne komore** (članak 74. Zakona).

**2. Po izdanom rješenju iz članka 75. stavka 1. Zakona o zdravstvenoj zaštiti, ustanova upisuje izmjenu akta o osnivanju (proširenje djelatnosti) u sudski registar nadležnog Trgovačkog suda** (članak 75. stavka 3. Zakona).

**3. UPRAVNI POSTUPAK IZDAVANJE RJEŠENJA IZ ČLANKA 76. STAVKA 1. ZAKONA O ZDRAVSTVENOJ ZAŠTITI O ISPUNJAVANJU PROPISANIH UVJETA ZA OBAVLJANJE ZDRAVSTVENOG TURIZMA**

1. Ustanova ne može započeti s obavljanjem djelatnosti zdravstvenog turizma dok Ministarstvo zdravstva rješenjem ne utvrdi da su ispunjeni uvjeti za obavljanje te djelatnosti propisani pravilnikom iz članka 39. Zakona o zdravstvenoj zaštiti.
2. **Uvjeti za obavljanje zdravstvenog turizma propisani su Pravilnikom o pojedinim oblicima zdravstvenih usluga koje se pružaju u djelatnosti zdravstvenog turizma te standardima i normativima za njihovo obavljanje („Narodne novine“, broj 79/19).**

Za početak obavljanja djelatnosti zdravstvenog turizma, potrebno je Ministarstvu zdravstva podnijeti:

A) **zahtjev za izdavanje rješenja** **o ispunjavanju propisanih uvjeta za obavljanje zdravstvenog turizma iz** **članka 76. stavka 1. Zakona o zdravstvenoj zaštiti**

**B) uz koji je potrebno priložiti:**

1. Rješenje nadležnog Trgovačkog suda o izvršenom upisu proširenja djelatnosti ustanove u sudski registar
2. Statut ustanove
3. Tlocrt prostora ustanove u kojem će se obavljati djelatnost zdravstvenog turizma izrađen i ovjeren od ovlaštenog projektanta (uvjeti propisani Pravilnikom o pojedinim oblicima zdravstvenih usluga koje se pružaju u djelatnosti zdravstvenog turizma te standardima i normativima za njihovo obavljanje („Narodne novine“, broj 79/19)
4. **upravna pristojba** **na zahtjev iznosu 20,00 kn i rješenje u iznosu 35,00 kn** plaćena u državnim biljezima ili na broj računa Državnog proračuna:

**IBAN HR1210010051863000160, model 64, poziv na broj: 5002-47107-OIB,**

 (uplata preko pošte, uplatnicom ili elektroničkim putem)

1. **za očevid prostora plaća se 2.000,00 kuna za svaku zdravstvenu djelatnost.**

**Napomena:**

**a)** Temeljem zahtjeva za izdavanje rješenja, **stručno povjerenstvo provodi OČEVID prostora i opreme za utvrđivanje propisanih uvjeta za početak obavljanja djelatnosti zdravstvenog turizma.**

**b) Izvještaj o ispitivanju i ocjeni razine buke, izvještaj o ispitivanju niskonaponske električne instalacije i izvještaj o ispitivanju i mjerenju radnog okoliša** u građevini u kojoj se nalaze prostorije u kojima će se obavljati zdravstvena djelatnost **potrebno je pribaviti od ovlaštenih pravnih osoba kod osnivanja ustanove prije početka rada**, sukladno posebnim propisima koji reguliraju rad na siguran način i radni okoliš, **a nakon toga sukladno tim posebnim propisima periodično obnavljati ispitivanja.**